Borec, Tomáš, minister spravodlivosti SR (2015-04-21):
Ja som veľmi rád, že prichádzajú konečne po jeden a pol dni, možno jeden a pol dni debát, pretože ešte sme začali v podstate v stredu rokovať minulý týždeň o skrátenom konaní, čiže keď to zrátam, tak je to v podstate jeden a pol rokovacieho dňa teda, aby som bol presnejší, konkrétne návrhy. Ja si ich veľmi rád vypočujem, pretože doteraz všetko, čo sa tu rozprávalo, nemalo nič spoločné so samotným návrhom, ktorý je predložený na stole. A som zvedavý na riešenia, s ktorými prídete, jednotliví poslanci, pretože sám viem, že to vôbec nie je jednoduché, keďže som sa tým oboznamoval. Pán poslanec Hlina, ktorý je tu, tvrdí, že tu neexistuje dobré riešenie, existuje len zlé a horšie riešenia, tak o to viac sa teším na vaše riešenie, ste spomínali, že ho budete mať. (Reakcia z pléna.) Ale vy ste tvrdili, že prídete s riešením, tak ja len sa snažím reagovať na vás, lebo pokiaľ by ste povedali, že s ním neprídete, tak, prosím,... (Reakcie z pléna.) Ja jazdím aj na bicykli, pán poslanec, aký máte problém s mojím vozením? Ja som zvedavý na to vaše riešenie, vy ste sám deklarovali, že ho máte, tak som zvedavý naň. Ja som nepovedal nič, čo by ste nepovedali vy, takže ma neobviňujte. Taktiež som zvedavý na návrh pána poslanca Lipšica, vidím, že má pomerne obsiahly materiál v ruke, tak som zvedavý, či to je materiál, ktorý súvisí s obchodnoprávnym a vôbec civilnoprávnym riešením alebo ide skôr o trestnoprávne riešenie, pretože predpokladám, že do toho smeru pán poslanec Lipšic bude zrejme zasahovať, tak to uvidíme. No a vo vystúpení pána poslanca Zajaca som nezachytil žiadnu reakciu na moje vystúpenie ohľadom vášho návrhu, ktorý ste obhajovali a štyrikrát predkladali do parlamentu ohľadom riešenia subdodávateľov. Takže... (Reakcia z pléna.) Ďakujem veľmi pekne, pán poslanec. Vy ste rozumeli, áno, tomu návrhu, ktorý predkladal váš klub a pán poslanec však? Vy viete, čo sú to zabezpečené pohľadávky a zodpovednosť subdodávateľov a tak ďalej, áno? (Reakcia z pléna.) No tak sa veľmi teším, tak potom ste zrejme rozumeli tomu, čo som sa vám snažil vysvetliť, že to je úplný nezmysel, čo ste predložili. Takže predpokladám, že to netreba ďalej riešiť. Ale ja s vami rád o tom porozprávam, ja som vám ponúkal aj svojho času pomocnú ruku, že rád si to s vami predebatujem a vysvetlím vám v čom vidím ten problém, pretože v Poľsku majú naozaj s tým veľký problém, dnes si naozaj nikto nechce dať opraviť rodinný dom od živnostníka, ale radšej ide v tom s firmou, ktorá poskytuje kompletne všetky profesie, pretože sa ľahko stáva... (Reakcia z pléna.) Ja to zopakujem pre úplnosť a jasnosť a zrozumiteľnosť aj desaťkrát, pán poslanec. (Reakcia z pléna.) Pán poslanec neprerušujte ma, buďte taký láskavý. Ja vás neprerušujem nikdy pri vašom vystúpení, tak dúfam, že to budete robiť takisto a že mi to oplatíte teraz. Ďakujem. Takže ja by som nerád videl takú situáciu aj u nás, čo nastáva v Poľsku teraz, že keď si objedná niekto opravu v dome nejakého zariadenia vo firme, ktorá si to dá urobiť subdodávkou, zaplatí jej riadne, pričom o tri roky sa dostaví nejaký subdodávateľ a povie, že: „Ale mne nezaplatili za to a zaplaťte mi.“ A budete tak povinný zaplatiť druhýkrát za to isté. Tak to, dúfam, si neželáte pán poslanec? Takže toľko som chcel povedať ohľadom tých vystúpení, ktoré tu zazneli doteraz v prvom čítaní, a budem veľmi rád, pokiaľ prídete s návrhmi, ktoré budú zaujímavé. A ja, pokiaľ to bude možné, rád si z nich zoberiem čokoľvek, čo bude naozaj zaujímavé do aj prípadne návrhu, ktorý predložím ja ešte ako pozmeňujúci návrh. Ale ak tvrdíte, že nie je na stole nič, tak, prepáčte, to je hrubé zavádzanie, pretože na stole máte materiál. Sami ste vymenúvali, niektorí poslanci, koľko obsahuje bodov, pán poslanec Kadúc, však, takže ak hovoríte, že to je nič, tak to je veľmi zvláštny prístup. A teraz neviem, či sa zjednotíte a poviete si, že je to nič, alebo je to 107 bodov alebo 120 paragrafov, alebo je to nič, to neviem, naozaj. Takže to je toľko, čo som chcel povedať k tomu, čo zaznelo počas debaty v prvom čítaní, a teším sa na ďalšiu diskusiu k tejto téme. Ďakujem pekne.